Kjell Gjerseth

Kjell Gjerseth (1946–2025) var en norsk politisk aktivist (AKP), journalist og forfatter. 

 Liv og virke 
Gjerseth var først aktiv i Unge Høyre, i 1965 som formann i Rogaland Unge Høyre, og ble senere valgt inn i Unge Høyres sentralstyre. I 1968 var Gjerseth redaktør i studentavisen Universitas. På slutten av 1960-tallet var han også redaktør for organisasjonens medlemsblad Unge Høyre, og i oktober 1969 skrev han en leder i partiorganet der han tok orde for at Norge burde gå ut av NATO. Gjerseths ytringer om sikkerhetspolitikk og NATO-medlemskap vakte stor oppsikt, og i desember 1969 var han ikke lenger redaktør for Unge Høyre. I avisene stod det at han var sluttet i Unge Høyre – «visstnok for tredje gang». I januar 1970 ble Gjerseth valgt inn i den norske Hellas-komiteen, som var den norske venstresidens samarbeidsorgan for motstand mot militærregimet i Hellas – Einar Førde ble samtidig valgt til ny formann, og blant øvrige komitémedlemmer var Arne Treholt og Martin Gunnar Knutsen. 

Gjerseth studerte først journalistikk. I 1972 avla han hovedfag i sosiologi ved Universitetet i Oslo med hovedoppgaven Konflikt – kommunikasjon: en rapport om unge sosialklienter tilknyttet «stoffmiljøene» i Oslo sentrum, deres tradisjon og forhold til Ungdomskontorets Uteseksjon. Han var, i en tid før han ble industriarbeider, lektor ved det som da het Distriktshøgskolen i Volda. 

Etter å ha forlatt Unge Høyre ble Gjerseth aktiv i AKP(m-l), og fulgte i 1976 partiets linje om selvproletarisering som industriarbeider ved Jøtul. Som fagforeningsaktiv ble han i 1976 landskjent som leder for en seks ukers ulovlig streik på Jøtul og året etter som en av AKP-erne som var delegater til LO-kongressen i 1977.

Gjerseths politiske aktivisme dreide siden i retning journalistikken og han begynte som journalist i partiavisen Klassekampen. Gjerseth engasjerte seg sterkt i solidaritet med Afghanistan etter den sovjetiske okkupasjonen av landet i 1979, et engasjement han beholdt i tiårene som fulgte. Den politiske aktivismen på ytterste venstre fløy skaffet Gjerseth oppmerksomhet fra Politiets Overvåkningstjeneste og han ble overvåket fra 1976 av. Gjerseth ble i 2003 tilkjent 20 000 kroner i erstatning for den delen av POTs overvåkning som var ulovlig.

Gjerseth arbeidet også som journalist i Stavanger Aftenblad. Han hadde lang erfaring fra forskjellige konfliktområder. Under den første Gulfkrigen var han den eneste norske journalisten som ble igjen i Bagdad. Han var framtredende blant norske kulturarbeideres motstand mot USAs angrep på Afghanistan og okkupasjon av Irak, bl.a. som bidragsyter i antikrigs-antologien Pax Poeta (Det Norske Samlaget 2003.

I 1983 utga Gjerseth sin første og eneste roman, Chakoo, med handling fra Afghanistan under den sovjetiske okkupasjonen. Boka ble belønnet med Tarjei Vesaas' debutantpris. Han ga også ut tre sakprosabøker; den siste handlet om Lindøy skolehjem på Lindøy utenfor Stavanger, som var beryktet som en «oppdragelsesanstalt» dit gutter fra belastede miljøer, og gutter som begikk lovbrudd eller på andre måter ble ansett som umulige å holde styr på, bli sendt. I forordet skrev Gjerseth at Lindøy var «det forrige århundrets største pedagogiske bløff». Boken om Lindøy ble utgitt av Stavanger Aftenblad. 

 Bibliografi 
 1974: Utviklingen forstår oss ikke : Ei bok om «generasjonsmotsetninger» (sakprosa), Gyldendal Norsk Forlag (1974) ISBN 82-05-06757-0
 1983: Chakoo (roman), Forlaget Oktober; ISBN 82-7094-389-4
 1993: Jorda rundt på 80 dager (sakprosa) – illustrert av Per Dybvig
 2005: Hvis du ikke er snill. Historier om Lindøy (sakprosa), Stavanger Aftenblad

 Priser 
 Tarjei Vesaas' debutantpris 1983, for Chakoo
 Narvesenprisen 1983

 Referanser 

 Kilder 




Kategori:Journalister i Klassekampen
Kategori:Journalister i norske lokalaviser
Kategori:Norske romanforfattere
Kategori:Norske sakprosaforfattere
Kategori:AKP-politikere
Kategori:Nynorskforkjempere
Kategori:Vinnere av Tarjei Vesaas' debutantpris